Spoštovani, cenjeni gospod Uri Strauss,

vaša ekscelenca veleposlanik Republike Poljske v Republiki Sloveniji gospod Pawel Czerwinski, vaša ekscelenca veleposlanik švicarske konfederacije v Sloveniji gospod Denis Knobel ter vsi prisotni, lepo pozdravljeni!

V veliko čast mi je, da lahko spregovorim na današnjem odprtju razstave Potni listi za življenja. V njej bomo spoznali aktivnosti šesterice medvojnih poljskih diplomatov iz Berna. Na različne načine so nabavljali potne liste nekaterih južnoameriških držav, posebno Paragvaja. Ti dokumenti so, distribuirani po tajnih kanalih, rešili življenja stotinam Judov. Za to osupljivo zgodbo domiselnosti, poguma in humanosti sem zvedel maja 2018, iz prispevka v časniku Delo. Takoj sem pomislil, da bi jo bilo umestno predstaviti slovenski javnosti. Slednje sem predlagal Centru judovskih kultur Sinagoga, ki je predlog sprejel ter ga v sodelovanju z mariborsko Univerzitetno knjižnico realiziral. Obema velja za to zahvala tudi z moje strani.

Iz kasnejših objav medijev v tujini povzemam informacijo o dveh dogodkih iz gornjega konteksta. Oba govorita o spoštovanju, ki ga izkazuje poljska država do častivrednih dejanj svojih rojakov v tujini. Leta 2018, v mesecu oktobru, je položil predsednik republike Andrzej Duda na pokopališču Friedental pri Luzernu v navzočnosti častnega oddelka poljske vojske venec na nov nagrobnik konzula Konstantya Rokickega, glavnega organizatorja reševalne akcije s potnimi listi. (Potem, ko so po dveletnih prizadevanjih odkrili njegovo neoznačeno grobno mesto). Na njem so, ob temeljnih podatkih pokojnega, vklesane besede Holocaust-Retter (reševalec), pod njimi pa poljski grb. Nadalje, v novembru 2018 je poljski minister za kulturo Pjotr Glinski v švicarskem Raperswillu na odprtju razstave, podobne današnji, izjavil: »*Na novo odkrite in dokumentirane aktivnosti medvojnih poljskih diplomatov v Švici bi lahko bile vir inspiracij za zgodovinarje, pa tudi pisce, ter* *ustvarjalce na področju filma in kulture nasploh«.* Ob tem sem asociativno pomislil na pretresljivo pesem Wladyslawa Szlengla, Potni listi. V njej je zavzdihnil, poln hrepenenja…»*Rad bi imel* *potni list Paragvaja, svobodne in zlate dežele. Oh, kako lepo je biti državljan države, ki se ji reče Paragvaj…«* Žal mu to ni bilo dano; življenje je izgubil med vstajo v varšavskem getu.

Dovolite, da spregovorim še o predhodnici današnjega dogodka, razstavi z imenom Vizumi za življenja, postavljeni l. 2000 v ljubljanskem Muzeju novejše zgodovine. Obe, pravkar omenjena: o vizumih ter aktualna: o potnih listih, se smiselno in sporočilno dopolnjujeta. Vizumi za življenja so bili predstavljeni tudi v vseh treh središčih OZN. To je impresivno, dokumentirano pričevanje o humanosti, pogumu in iznajdljivosti 23 diplomatov in državnih uradnikov iz ca 15 držav, ki so nudili v težkih okoliščinah pomoč Judom in drugim preganjancem nacizma. Ker je čas, kar je bila razstava Vizumi za življenje na ogled v Ljubljani že dokaj oddaljen, mi dovolite, da se ob njej pomudim nekoliko podrobneje. Nanjo me je takoj po odprtju, leta 1998 v Bernu, opozoril znanec iz švicarskega zunanjega ministrstva. Brez te informacije razstave v Ljubljani ne bi bilo. Kot njenega pobudnika, tudi soorganizatorja, me je vodila misel, da mora tudi slovenska javnost spoznati njeno neminljivo sporočilnost. Navajam besede iz kataloga bernske razstave: »*Ti srčni možje so ravnali samoiniciativno, pogosto v nasprotju s predpisi svojih državnih organov. Več od njih so po končani vojni doletele ostre sankcije. Izgubili so službe, bili premeščeni na nižja delovna mesta. Številni so bili desetletja pozabljeni,* *nekateri so umrli v revščini«.* Glavni protagonist razstave Vizumi za življenje je švicarski diplomat Carl Lutz, rešitelj 62.000 Judov l. 1944 v okupirani Budimpešti. Njegova hči, gospa Agnes Hirschi, publicistka iz Berna, je najbolj zaslužna za široko razpredene postavitve te razstave po Evropi, ZDA ter Kanadi. Prav tako za natančno osvetlitev očetovega delovanja v Budimpešti.

Na razstavi Vizumi za življenje smo spoznali še zgodbo Uroša Žuna, obmejnega policijskega komisarja v Mariboru. Kmalu pred nemškim napadom na Jugoslavijo je dovolil vstop v državo skupini 16 judovskih deklet, ki so pribežale iz Avstrije. Za tem jim je omogočil kontakte za njihovo rešitev. To je storil kljub ukazu predpostavljenih v Beogradu, *»Odmah vratiti!«.* Vsa skupina se je srečno prebila v Palestino. Dekleta so se, nekaj desetletij za tem, oddolžile Žunu na optimalen način: Muzeju holokavsta Jad Vašem so predlagale, da postane njihov rešitelj Pravični med narodi. Slednje se je zgodilo l. 1987. Urošu Žunu smo postavili l. 2013 na njegovi rojstni hiši v Radovljici spominsko ploščo.

Enake počastitve, priznanja Pravičnega med narodi, je bil l. 2004 deležen tudi Franjo Punčuh, sprva diplomat Kraljevine Jugoslavije v Varšavi, za tem podjetnik v tem mestu. Proslavil se je z reševanjem Judov med varšavsko vstajo leta 1944. V tej nacionalni poljski epopeji je padel zadet od nemške krogle. Njegovo delovanje, pri nas dolga desetletja povsem neznano, je pred nekaj leti predstavil prof. Boris Hajdinjak iz Maribora. Občina Logatec je l. 2014 postavila Punčuhu na rojstni hiši spominsko ploščo. Po informaciji slovenske veleposlanice na Poljskem ge. Božene Forštnarič Boroje, bo dobil letos podoben pomnik svoje mesto na zgradbi v centru Varšave, kjer je živel Punčuh z družino. Za izvedbo te namere bo spet poskrbela Občina Logatec.

Prepričan sem, da bo razstava Potni listi za življenja, odprta ob Svetovnem dnevu spomina na holokavst, deležna zaslužene pozornosti naše javnosti. Njenima organizatorjema ter vsem, ki so pri izvedbi dejavno sodelovali, pa velja ponovno izreči iskreno zahvalo.

Hvala za vašo pozornost.

Ivan Martelanc, svetovalec SAZU

Ljubljana/Maribor, 22. 1. 2020